《秋暮师竹过访偕伍硕甫舟泛西湖纪事集成 其二 舟中持螯》
清代·许传霈

秋菊如人瘦，霜螯比肉肥。既得新越酿，尤爱是团脐。

蟹本无肠物，辱身在涂泥。今享有心者，俨与樽俎齐。

持来左右手，毕卓是也非。一波冲鸥鹭，偕至西湖西。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。